text: Berømt museum runder 100.000 besøgende
  29 august 2017 kl. 11.51
  Tirsdag gik gæst nummer 100.000 gennem dørene på det nye museum i Blåvand, Tirpitz. Dermed nåede museet på bare to måneder sit årlige mål for besøgende.
  Den 30. juni 2017 slog Tirpitz dørene op for besøgende, og siden da er det strømmet til med gæster.
  Claus K. Jensen, museumsdirektør, Tirpitz: "Inden åbningen budgetterede vi med et årligt besøgstal på cirka 100.000, men det viste sig hurtigt at være lavt sat,"
  - Inden åbningen budgetterede vi med et årligt besøgstal på cirka 100.000, men det viste sig hurtigt at være lavt sat, siger museumsdirektør Claus K. Jensen, der allerede i dag tirsdag kunne overrække en lille gave til Tirpitz besøgende nummer 100.000.
  Det nye museum er bygget ved siden af den originale Tirpitz-fæstning fra Anden Verdenskrig og er, efter arkitekten Bjarke Ingels design, gravet ned i det vestjyske klitlandskab.
  Tirpitz rummer tre faste udstillinger om henholdsvis Anden Verdenskrig, rav og Vestjyllands historie. Fra det nye museum leder en underjordisk korridor til det originale bunkeranlæg.
  Forventningerne opjusteres
  I en pressemedelelse skriver museet, at de nu opjusterer forventningerne for 2017, og sigter efter 150.000 gæster inden udgangen af 2017.
  
  
  